PREDKLADACIA SPRÁVA

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa čl. 31 Legislatívnych pravidiel vlády Slovenskej republiky, Ministerstvo školstva, vedy, výskumu a športu Slovenskej republiky (ďalej len "ministerstvo") predkladá návrh poslankyne  Národnej rady Slovenskej republiky Kataríny Cséfalvayovej na vydanie zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len "poslanecký návrh zákona").
Ministerstvo k predloženému poslaneckému návrhu zákona uvádza:
Všeobecne
Dôvodom predloženia poslaneckého návrhu zákona je podľa predkladateľa nejednoznačná interpretácia ustanovení zákona č. 131/2002 Z. z. o vysokých školách a o zmene a doplnení niektorých zákonov  v znení neskorších predpisov vo vzťahu k nezlučiteľnosti funkcií akademických funkcionárov. Druhým dôvodom je potreba presnejšej úpravy ustanovení ohľadom skúšobnej komisie, vzhľadom na prípady nedostatočného počtu prítomných členov skúšobnej komisie pri štátnej skúške.
Stanovisko
Ministerstvo zaujíma k predloženému poslaneckému návrhu nasledovné stanovisko:
1) K prvému a druhému bodu uvádzame, že takto široko koncipovaná nezlučiteľnosť môže do určitej miery obmedzovať súbežné pedagogické a vedecké pôsobenie rektorov a dekanov, nakoľko "iným vedúcim zamestnancom" môže byť napríklad vedúci katedry, či vedúci ústavu, a podobne. Za predpokladu, že by sa nezlučiteľnosť vzťahovala aj na tieto pozície, pre týchto "vedúcich zamestnancov" by bola funkcia rektora alebo dekana menej atraktívna. Preto v oboch novelizačných bodoch  odporúčame vypustiť "iných vedúcich zamestnancov", t.j.
-  v prvom bode slová "kvestora, tajomníka fakulty, inou funkciou vedúceho zamestnanca" nahradiť slovami "kvestora alebo tajomníka fakulty" a
- v druhom bode slová "prorektora, kvestora alebo inou funkciou vedúceho zamestnanca" nahradiť slovami "prorektora alebo kvestora".
2) V nadväznosti na prvý a druhý bod je potrebné zohľadniť aj skutočnosť, že zmena môže zasiahnuť akademických funkcionárov (rektorov a dekanov), ktorí budú vykonávať funkciu v čase nadobudnutia účinnosti zmeny. Preto odporúčame doplniť prechodné ustanovenie v znení:
"4.       Za § 113ag sa vkladá § 113ah, ktorý vrátane nadpisu znie:
„§ 113ah
Prechodné ustanovenie k úpravám účinným od 1. marca 2017
Podmienka nezlučiteľnosti funkcie rektora verejnej vysokej školy, rektora štátnej vysokej školy, dekana fakulty verejnej vysokej školy a dekana fakulty štátnej vysokej školy podľa predpisov účinných od 1. marca 2017 sa nevzťahuje na toho, kto bol do tejto funkcie ustanovený do 28. februára 2017.".
Záverom ministerstvo odporúča vláde Slovenskej republiky, aby s predloženým návrhom poslankyne Národnej rady Slovenskej republiky Kataríny Cséfalvayovej na vydanie zákona, ktorým sa mení a dopĺňa zákon č. 131/2002 o vysokých školách a o zmene a doplnení niektorých zákonov v znení neskorších predpisov vyslovila súhlas a uplatnila si k nemu vyššie uvedené pripomienky.